## Susana Camarero anuncia que la Generalitat dispensarà gratis un sensor químic per a drogues de submissió en els Punts Violeta dels festivals de música valencians

*** La vicepresidenta del Consell assistix a una demostració en laboratori dels vials de detecció, fruit d’una iniciativa conjunta de la Universitat Politècnica de València i la Universitat de València
* Camarero destaca “la contribució d’estes dos universitats a la busca d’elements preventius de delictes sexuals” amb este projecte pioner, que s’estrenarà en el Medusa Sunbeach Festival
* L’ús del dispositiu se suma a les iniciatives previstes en el ‘Protocol d’actuació contra les Violències Sexuals en espais d’oci de la Comunitat Valenciana’**

La vicepresidenta i consellera de Servicis Socials, Igualtat i Vivenda, Susana Camarero, ha anunciat que la Generalitat dispensarà de manera gratuïta un sensor químic per a detectar drogues de submissió en els anomenats Punts Violeta d’atenció, informació i ajuda a víctimes de qualsevol tipus d’agressió sexista, instal·lats en els festivals de música valencians.

Camarero ha assistit a una demostració en laboratori dels vials de detecció de drogues, com l’àcid gamma-hidroxibutíric (GHB) o èxtasi líquid, desenrotllats gràcies a una iniciativa conjunta de la Universitat Politècnica de València (UPV) i la Universitat de València (UV). A l’acte han assistit també el rector i la rectora de les dos universitats, José Capilla i Mavi Mestre, respectivament.

La vicepresidenta ha destacat “la contribució d’estes dos universitats a la busca d’elements preventius de delictes sexuals” amb esta iniciativa pionera que s’estrenarà en el pròxim Medusa Sunbeach Festival de Cullera.

També està previst incorporar de manera generalitzada el dispositiu a altres festivals de música i esdeveniments lúdics que se celebren a la Comunitat Valenciana.

“Este Consell aposta per usar totes les ferramentes al seu abast per a lluitar contra la xacra social de les agressions sexuals”, ha assenyalat Camarero, qui ha lloat “la voluntat i interés de transferència del coneixement que es genera des de la ciència cap a la societat”.

Així mateix, la vicepresidenta ha assenyalat que l’ús del dispositiu de detecció s’oferirà a tots els i les jóvens que assistisquen als festivals i és “un pas més en la lluita contra la violència de sexual, una de les violències que més ens preocupa i ocupa durant els últims mesos”.

Esta nova mesura se suma a les ja previstes en el ‘Protocol d’actuació contra les violències sexuals en espais d’oci de la Comunitat Valenciana’, adaptat per la Vicepresidència i Conselleria de Servicis Socials a les circumstàncies actuals “per a fer-lo més àgil, eficaç i senzill”.

La vicepresidenta ha esmentat altres iniciatives incloses “en la campanya global que estem desenrotllant des de la Generalitat” per a previndre els delictes sexuals, com el telèfon d’atenció 900 22 00 22, posat en marxa el mes de març passat.

Camarero ha esmentat també els punts d’atenció ja en marxa en festivals i locals d’oci i la posada a la disposició dels ajuntaments dels Punts Violeta d’ajuda i atenció a les víctimes, presents en este moment en més de 80 municipis, i que la Generalitat ha oferit per primera vegada a tots els consistoris.

En breu, “veuran la llum tres nous centres d’atenció integral 24 hores per a víctimes d’agressió sexual a Alacant, Castelló de la Plana i València abans que finalitze l’any per a reforçar la lluita contra estos delictes i aconseguir una Comunitat lliure d’agressions, en la qual els nostres jóvens disfruten de les seues festes sense perill”, ha anunciat la vicepresidenta.

**Més seguretat**

Susana Camarero ha indicat “la necessitat d’augmentar la seguretat i d’establir noves mesures de prevenció davant este problema específic que suposa l’increment alarmant” de les agressions sexuals, robatoris, segrest i extorsions per submissió química.

Durant la demostració en laboratori, Camarero ha presenciat com la detecció de drogues queda patent a partir d’un ràpid canvi cromàtic en el vial.

Després d’este dispositiu en forma de vial, la UPV i la UV ultimen un segon detector amb format de polsera d’altres substàncies com la burundanga, la droga caníbal, l’​​​​​​​*smile* o la metamfetamina, que també serà dispensat en els esdeveniments d’oci valencians gràcies a les línies de col·laboració posades en marxa entre la Generalitat i les universitats valencianes.

**Alarma social**

La vicepresidenta ha recordat que entre el 35 % i el 40 % de les agressions sexuals “ateses de manera oficial” es produïxen per submissió química, a les quals podria sumar-se “la sospita d’una xifra, encara més gran, que va més enllà dels registres oficials”.

Segons dades de l’Institut Nacional de Toxicologia i Ciències Forenses, en el 88 % de les denúncies per agressió sexual es detecta la presència d’alguna substància, la més freqüent és l’alcohol (61,7 %), seguida dels fàrmacs (40,2 %) i de les drogues il·lícites (27,1 %).

**Primera iniciativa empresarial interuniversitària**

El nou vial de detecció de drogues és fruit de la primera *spinoff* o iniciativa empresarial interuniversitària constituïda per la UPV i la UV, denominada Celentis.

Esta empresa ha desenrotllat el projecte en l’Institut Interuniversitari d’Investigació de Reconeixement Molecular i Desenrotllament Tecnològic (IDM), centre d’investigació de referència mundial, situat en el campus universitari de Burjassot.

Fecha: 31/07/2024